《次韵寄士美》
宋代·周孚

长夏苦不佳，汤熨方少休。床头得新诗，恍若从子游。

绚烂晚花得，萦纡莫江流。寒蝉久聒耳，见此长鸣鸥。

吾友苏季子，莫年专一丘。相从寄琢磨，喜子今得俦。

隋珠荆文璧，子馈渠则酬。寄声问平安，忆此衰病不。

亲交半九泉，老境集百忧。能来叙离阔，过是吾何求。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。